Tuarascáil Deiridh an Oifigigh Éisteachta (1)

Cás AT.40305 – Comhroinnt Líonra - Poblacht na Seice

(Téacs atá ábhartha maidir le LEE)

(2022/C 452/04)

1. Baineann an tuarascáil seo le dréachtchinneadh de bhun Airteagal 9(1) de Rialachán (CE) Uimh. 1/2003 ón gComhairle (2) (an “Dréacht-Chinneadh”) a dhírítear chuig O2 Czech Republic a.s. (“O2”), CETIN a.s. (“CETIN”) agus a máthairchuideachta PPF Group NV (“PPF”); chomh maith le T-Mobile Czech Republic a.s. (“TMCZ”) agus a mháthairchuideachta Deutsche Telekom AG (“DT”) (3).

2. An 25 Deireadh Fómhair 2016, tar éis gearán a fháil faoi Airteagal 7 de Rialachán 1/2003, thionscain an Coimisiún imeachtaí sa chás seo i gcoinne Pháirtithe na Comhroinnte.

3. An 7 Lúnasa 2019, thionscain an Coimisiún imeachtaí i gcoinne DT agus PPF freisin.

4. An 7 Lúnasa 2019, ghlac an Coimisiún ráiteas agóidí a díríodh chuig Páirtithe na Comhroinnte, ráiteas ar tugadh fógra ina leith dóibh an 9 Lúnasa 2019. Sa ráiteas agóidí, leagadh amach ábhair imní thosaigh an Choimisiúin, maidir le sárú aonair leanúnach a d’fhéadfadh a bheith ann ar Airteagal 101 CFAE agus ar Airteagal 53 de Chomhaontú LEE trí chomhar a chumhdaítear i gcomhaontuithe áirithe um chomhroinnt líonraí (4) (“NSAnna”) le haghaidh líonraí teileachumarsáide móibíleach ar chríoch na Seicia (cé is moite de limistéir Phrág agus Brn), arna dtabhairt i gcrích idir Pháirtithe na Comhroinnte (5).

5. An 14 Feabhra 2020, ghlac an Coimisiún ráiteas agóidí a díríodh chuig DT agus PPF, ráiteas ar tugadh fógra dóibh ina leith an 18 Feabhra 2020.

6. Fuair na Páirtithe rochtain ar an gcomhad. Tar éis na bhfreagraí i scríbhinn ar na ráitis agóidí (faoi seach) ó na Páirtithe, reáchtáladh éisteacht ó bhéal thar thrí lá, ón 15 go dtí an 17 Meán Fómhair 2020, ar ghlac na Páirtithe uile páirt inti (6).

7. An 27 Lúnasa 2021, tar éis anailís a dhéanamh ar an bhfianaise ar an gcomhad agus ar na hargóintí agus an fhianaise a chuir na Páirtithe isteach ina bhfreagraí agus ag an éisteacht ó bhéal, ghlac an Coimisiún réamh-mheasúnú de réir bhrí Airteagal 9(1) de Rialachán 1/2003, ina leagtar amach ábhair imní athbhreithnithe an Choimisiúin maidir le hiomaíocht. Tugadh fógra faoin réamh-mheasúnú sin do na Páirtithe an 30 Lúnasa 2021.

8. An 15, 16 agus 17 Meán Fómhair 2021, mhol na Páirtithe gealltanais (“na Gealltanais atá beartaithe”) chun na hábhair imní a chuir an Coimisiún in iúl sa réamh-mheasúnú a shásamh.

9. An 1 Deireadh Fómhair 2021, d’fhoilsigh an Coimisiún fógra i gcomhréir le hAirteagal 27(4) de Rialachán Uimh. 1/2003, agus d’iarr sé barúlacha ó thríú páirtithe leasmhara maidir leis na Gealltanais atá beartaithe.

10. An 15 Nollaig 2021, chuir an Coimisiún na Páirtithe ar an eolas faoi na barúlacha a fuarthas.

11. An 29 Márta agus an 7 Aibreán 2022, chuir na Páirtithe togra leasaithe le haghaidh gealltanas isteach. An 3 agus an 8 Meitheamh 2022, chuir na Páirtithe tacar deiridh de ghealltanais athbhreithnithe isteach (na “Gealltanais Chríochnaitheacha”).

12. Leis an Dréacht-Chinneadh déantar na Gealltanais Deiridh ceangailteach ar na Páirtithe agus déantar amach ann nach bhfuil údair a thuilleadh le gníomhaíocht ón gCoimisiún sa chás seo a mhéid a bhaineann leis na hábhair imní a leagtar amach sa réamh-mheasúnú.

13. Ní bhfuair mé aon iarraidh ná aon ghearán faoin nós imeachta maidir le gealltanais de bhun Airteagal 15(1) de Chinneadh 2011/695/AE. Ar an iomlán, measaim gur urramaíodh feidhmiú éifeachtach na gceart nós imeachta sa chás seo.

An Bhruiséil, 5 Iúil 2022. Dorothe DALHEIMER

(1) De bhun Airteagail 16 agus 17 de Chinneadh 2011/695/AE ó Uachtarán an Choimisiúin Eorpaigh an 13 Deireadh Fómhair 2011 maidir le feidhm agus téarmaí tagartha an oifigigh éisteachta in imeachtaí iomaíochta áirithe (IO L 275, 20.10.2011, lch. 29) (“Cinneadh 2011/695/AE”).

(2) Rialachán (CE) Uimh. 1/2003 ón gComhairle an 16 Nollaig 2002 maidir le cur chun feidhme na rialacha iomaíochta a leagtar síos in Airteagail 81 agus 82 den Chonradh (IO L 1, 4.1.2003, lch. 1) (“Rialachán Uimh. 1/2003”).

(3) Gairfear “Páirtithe na Comhroinnte” ar O2, CETIN agus TMCZ i dteannta a chéile anseo feasta. In éineacht lena máthairchuideachtaí (PPF agus DT), tabharfar na “Páirtithe” orthu i dteannta a chéile.

(4) Is iad na comhaontuithe ábhartha na NSAnna a síníodh an 29 Deireadh Fómhair 2013, maidir le teicneolaíochtaí 2G agus 3G; agus an 2 Bealtaine 2014, maidir le teicneolaíocht LTE/4G.

(5) Ba é réamhtheachtaí O2, Telefónica Czech Republic, an sínitheoir i ndáiríre. Ón 1 Meitheamh 2015, tháinig CETIN (comharba dlíthiúil O2 a mhéid a bhaineann leis an mbonneagar agus leis an ngnó mórdhíola gaolmhar) i gcomharbas ar O2 mar pháirtí sna NSAnna.

(6) Toisc paindéim an choróinvíris a bheith ann, bhí roinnt ionadaithe i láthair go fisiceach ag an ionad éisteachta ó bhéal sa Bhruiséil, agus d’fhreastail ionadaithe eile go cianda trí bhíthin físchomhdhála nó nasc sruthaithe gréasáin.